b'\n_START_ARTICLE_\nA-ba-ni-bi\n_START_SECTION_\nEurovision Song Contest\n_START_PARAGRAPH_\nDen israelske finalen, Den hebraiske sang- og korfestivalen, ble arrangert i Jerusalem 11. februar 1978. Der vant Izhar Cohen og \xc2\xabA-ba-ni-bi\xc2\xbb en h\xc3\xa5rfin seier med 66 poeng og ble dermed Israels bidrag til Eurovision Song Contest 1978. _NEWLINE_Den internasjonale finalen gikk av stabelen i Paris l\xc3\xb8rdag 22. april 1978. Der var \xc2\xabA-ba-ni-bi\xc2\xbb det 18. bidraget ut p\xc3\xa5 scenen av 20 deltakere. I avstemningen tok det israelske bidraget raskt en klar ledelse og vant til slutt hele konkurransen med 157 poeng. Den norske juryen ga 8 poeng til \xc2\xabA-ba-ni-bi\xc2\xbb._NEWLINE_Flere arabiske land sendte ogs\xc3\xa5 konkurransen p\xc3\xa5 fjernsyn. Da det israelske bidraget ble fremf\xc3\xb8rt, viste den jordanske kringkasteren i stedet et bilde av blomster. Da det i tillegg ble klart at Israel ville vinne, avbr\xc3\xb8t jordansk tv hele sendingen under p\xc3\xa5skudd av at de hadde tekniske problemer. Dagen etter erkl\xc3\xa6rte landets tv-kanal at andreplassen Belgia hadde vunnet.\n_START_SECTION_\nTeksten og tittelen\n_START_PARAGRAPH_\nTittelen \xc2\xabA-ba-ni-bi\xc2\xbb er et r\xc3\xb8verspr\xc3\xa5k, kalt b-spr\xc3\xa5ket p\xc3\xa5 hebraisk. R\xc3\xb8verspr\xc3\xa5ket brukes av barn og g\xc3\xa5r ut p\xc3\xa5 at hver vokal eller diftong dupliseres med en b foran seg. I dette tilfellet er tittelen hentet fra det hebraiske ordet \xd7\x90\xd7\xa0\xd7\x99 (ani), som betyr \xc2\xabjeg\xc2\xbb p\xc3\xa5 norsk. Formelen blir dermed: ani: a-(b+a)-ni-(b+i) = a-ba-ni-bi. _NEWLINE_Tittelen betyr dermed ganske enkelt \xc2\xabjeg\xc2\xbb. Og i teksten synger Cohen blant annet hvordan de som barn brukte spr\xc3\xa5ket til \xc3\xa5 si \xc2\xabjeg elsker deg\xc2\xbb, s\xc3\xa5 de voksne ikke skulle forst\xc3\xa5.'